鄰相反行
作者：薛逢
朝代：唐

paragraphs: 東家有兒年十五，只向田園獨辛苦。
夜開溝水遶稻田，曉叱耕牛墾塉土。
西家有兒纔弱齡，儀容清峭雲鶴形。
涉書獵史無早暮，坐期朱紫如拾青。
東家西家兩相誚，西兒笑東東又笑。
西云養志與榮名，彼此相非不同調。
東家自云雖辛苦，躬耕早暮及所親。
男舂女爨二十載，堂上未爲衰老人。
朝機暮織還充體，餘者到兄還及弟。
春秋伏臘長在家，不許妻奴暫違禮。
爾今二十方讀書，十年取第三十餘。
往來途路長離別，幾人便得昇公車。
縱令得官身須老，銜恤終天向誰道。
百年骨肉歸下泉，萬里枌榆長秋草。
我今躬耕奉所天，耘鋤刈獲當少年。
面上笑添今日喜，肩頭薪續廚中煙。
縱使此身頭雪白，又有兒孫還稼穡。
家藏一卷古孝經，世世相傳皆得力。
爲報西家知不知，何須謾笑東家兒。
生前不得供甘滑，歿後揚名徒爾爲。